**Anexa nr.16 la Hotărârea Consiliului Local al Municipiului Craiova nr.564/2024**

**Procedura și criteriile**

**de acordare a reducerii cu 50% de la plată a impozitului/taxei pe clădiri pe o perioadă de 3 ani consecutivi, în cazul clădirilor rezidențiale unde au fost executate lucrări de reparare/refacere a finisajelor exterioare prevăzute la art.6 alin.(1), lit.b din Legea nr.153/2011 privind măsuri de creștere a calității arhitectural-ambientale a clădirilor, cu modificările și completările ulterioare**

**Art.1** Potrivit prevederilor Legii nr. 153/2011 privind măsuri de creștere a calității arhitectural-ambientale a clădirilor, cu modificările și completările ulterioare și ale Legii nr 227/2015 privind Codul fiscal deţinătorii clădirilor rezidențiale care, prin nivelul de degradare a sistemului de închidere perimetrală, pun în pericol sănătatea, viaţa, integritatea fizică şi siguranţa populaţiei şi/sau afectează calitatea mediului înconjurător, a cadrului urban construit şi a spaţiilor publice urbane, sunt obligaţi ca, din proprie iniţiativă, să ia măsuri de realizare a lucrărilor de intervenţie pentru reabilitarea structural-arhitecturală a anvelopei clădirilor.

**Art. 2 (1)** Reducerea cu 50 % a impozitului pe clădiri pe o perioadă de 3 ani consecutivi, în cazulclădirilor rezidențialela care au fost executate lucrări de reparare/refacere a finisajelor exterioare, precum tencuieli, zugraveli, vopsitorii, placaje și altele asemenea, în condițiile Legii nr.153/2011 privind măsuri de creștere a calității arhitectural-ambientale a clădirilor, cu modificările și completările ulterioare, se aplică începând cu data de 1 ianuarie a anului următor celui în care persoana depune documentele justificative și numai dacă se întrunesc toate criteriile pentru acordarea facilității fiscale, cumulativ.

(2) Facilitatea fiscală se aplică începând cu 1 ianuarie  a anului fiscal, persoanelor care dețin documente justificative emise până la data de 31 decembrie a anului fiscal anterior și care sunt depuse la compartimentele de specialitate ale autorităților publice locale, până la data de 31 martie, inclusiv.

**Art. 3** Criteriile pentru acordarea facilității fiscale, sunt următoarele :

1. Clădirile rezidențiale unde au fost executate lucrările de intervenție privind reabilitarea structural-arhitecturală a anvelopei clădirilor stabilite prin Legea nr.153/2011 privind măsuri de creștere a calității arhitectural-ambientale a clădirilor, cu modificările și completările ulterioare, să includă în mod obligatoriu lucrări de reparare/refacere a finisajelor exterioare, precum tencuieli, zugrăveli, vopsitorii, placaje și altele asemenea și să fie realizate pe cheltuială proprie cu respectarea reglementărilor prevăzute în același act normativ și în conformitate cu prevederile Hotărârii Consiliului Local al Municipiului Craiova nr 505/2011 privind Regulamentul local de urbanism referitor la cromatica fațadelor pentru creșterea calității architectural-ambientale a clădirilor în Municipiul Craiova, cu modificările și completările ulterioare;

2. Clădirile rezidențiale unde au fost executate numai lucrări de reparare/refacere a finisajelor exterioare, precum tencuieli, zugrăveli, vopsitorii, placaje și altele asemenea, trebuie să fie realizate pe cheltuială proprie cu respectarea reglementărilor prevăzute în același act normativ și în conformitate cu prevederile Hotărârii Consiliului Local al Municipiului Craiova nr 505/2011 privind Regulamentul local de urbanism referitor la cromatica fațadelor pentru creșterea calității architectural-ambientale a clădirilor în Municipiul Craiova, cu modificările și completările ulterioare; Înainte de modificarea aspectului faţadei imobilului/condominiului, proprietarul/preşedintele asociaţiei de proprietari are obligația de a solicita, în scris, autorității administraţiei publice locale toate informaţiile şi restricţiile referitoare la culoare, aspect, materiale şi altele asemenea, stabilite prin regulamentul local de urbanism.

3.Până la data depunerii cererii de acordare a facilității fiscale, să fie achitate toate creanțele bugetare restante;

4.Pentru lucrările de intervenție privind reabilitarea structural-arhitecturală a anvelopei clădirilor stabilite prin Legea nr.153/2011 privind măsuri de creștere a calității arhitectural-ambientale a clădirilor, cu modificările și completările ulterioare, care necesită emiterea autorizație de construire, din procesul-verbal de recepție la terminarea lucrărilor de creștere a calității arhitectural-ambientale a clădirilor, întocmit în condițiile legii, să rezulte că s-au realizat lucrările de reparare/refacere a finisajelor exterioare, precum tencuieli, zugraveli, vopsitorii, placaje și altele asemenea;

5. Facilitatea fiscală se acordă pentru clădirile rezidențialela care au fost executate lucrări de reparare/refacere a finisajelor exterioare, precum tencuieli, zugrăveli, vopsitorii, placaje și altele asemenea, finalizate după intrarea în vigoare a prezentei proceduri.

**Art. 4** Reducerea cu 50 % a impozitului pe clădirile rezidențiale pe o perioadă de 3 ani consecutivi,pentruclădirile rezidențialeunde au fost executate lucrări de reparare/refacere a finisajelor exterioare, se acordă pe bază de cerere de acordare a facilității fiscale depusă la organul fiscal local, însoțită de documentele justificative certificate de conformitate cu originalul potrivit prevederilor art. 64 alin. (5) din Legea nr. 207/2015 privind Codul de procedură fiscală, cu modificările şi completările ulterioare, și va cuprinde :

- Datele de identificare ale proprietarului;

- Elementele de identificare ale clădirii rezidențiale pentru care se solicită acordarea facilității fiscale;

- Temeiul de drept în baza căruia se solicită acordarea facilității fiscale;

- Motivele de fapt pe care se întemeiază cererea.

La cererea de acordare a facilității fiscale vor fi anexate următoarele documente justificative, după caz:

1. **Nota de constatare** emisă de Poliția Locală a Municipiului Craiova - organ cu atribuții de control al autorității administrației publice locale - prin care se constată îndeplinirea obligațiilor ce le revin deținătorilor de clădiri în conformitate cu prevederile Hotărârii Consiliului Local al Municipiului Craiova nr 505/2011 privind Regulamentul local de urbanism referitor la cromatica fațadelor pentru creșterea calității architectural-ambientale a clădirilor în Municipiul Craiova, cu modificările și completările ulterioare;  
**2.** **buletin/carte de identitate** a proprietarilor;

**3**. **autorizația de construire**, în situația în care, în condițiile legii, lucrările de intervenție realizate în condițiile Legii nr.153/2011 privind măsuri de creștere a calității arhitectural-ambientale a clădirilor, cu modificările și completările ulterioare, pot fi efectuate numai cu autorizație de construire, însoțită de **procesul-verbal de recepție la terminarea lucrărilor** de creștere a calității arhitectural-ambientale a clădirilor, întocmit în condițiile legii, din care să rezulte că s-au realizat lucrările de intervenție precizate la art 3 pct. 1;

**4**. **avizul** conform al Ministerului Culturii sau al Direcțiilor Județene de Cultură, în situația în care, în condițiile legii, lucrările de intervenție pentru clădirile clasate/în curs de clasare ca monumente istorice și/sau amplasate în zonele de protecție ale monumentelor istorice ori în zonele construite protejate sunt realizate în condițiile Legii nr.153/2011 privind măsuri de creștere a calității arhitectural-ambientale a clădirilor, cu modificările și completările ulterioare;

**5.** **declarația pe propria răspundere a proprietarului/coproprietarului** care să ateste faptul că lucrările de intervenție realizate în condițiile Legii nr.153/2011 privind măsuri de creștere a calității arhitectural-ambientale a clădirilor, cu modificările și completările ulterioare au fost efectuate pe cheltuială proprie.

**6**. **acordul de ocupare temporară a domeniului public/privat pentru montare schelă, după caz**.

**Art.5** Serviciul de specialitate va efectua verificarea documentelor depuse şi va întocmi un referat prin care se va propune acordarea sau respingerea facilității fiscale.

**Art.6** Referatul va fi verificat de şeful serviciului şi înaintat spre aprobare conducerii direcţiei, conform delegării de competențe.

**Art.7** Pe baza referatului de acordare a facilității fiscale aprobat, se va proceda la operarea acesteia în evidenţa fiscală.

**Art.8** Acordarea/ respingerea facilității fiscale va fi comunicată beneficiarului în termen de 15 zile de la aprobarea referatului prevăzut la art.6.

**Art.9** Contribuabilul care beneficiază de facilitatea fiscală are obligaţia ca ulterior acordării acesteia să aducă la cunoştinţa organului fiscal orice modificari intervenite faţă de situaţia existentă la data acordării.

**Art.10** În cazul în care după acordarea facilităţii fiscale, se constată că beneficiarul a indus în eroare organele fiscale prin declararea unor date nereale impozitul va fi recalculat începând cu anul acordării.

**Art.11** Prezenta procedură se completează cu prevederile Legii nr. 227/2015 privind Codul fiscal, cu modificările și completările ulterioare, aleLegii nr.153/2011 privind măsuri de creștere a calității arhitectural-ambientale a clădirilor, cu modificările și completările ulterioare și prevederile Hotărârii Consiliului Local al Municipiului Craiova nr 505/2011 privind Regulamentul local de urbanism referitor la cromatica fațadelor pentru creșterea calității architectural-ambientale a clădirilor în Municipiul Craiova, cu modificările și completările ulterioare;.

**Art.12** Orice modificare a legislației în materie sau a actelor de autoritate, modifică de drept prevederile prezentei proceduri.

**PREŞEDINTE DE ŞEDINŢĂ,**

**Marian Daniel PĂLOIU**